PRILOGA

ENOTNI DOKUMENT

„Cebreros“

PDO-ES-02348

Datum vloge: 20.2.2017

1. Ime za registracijo

„Cebreros“

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

Bela vina:

Bela vina imajo odtenke, ki segajo od slamnate do zlatorumene barve. So bistra in svetleča s sadno aromo ter močnim in uravnoteženim okusom ter oljnato teksturo v ustih. Če so starana v sodih, so lahko ob robu zlate barve, njihova sadna aroma je zrelejša, v ustih pa imajo polnejši okus.

Najvišja vsebnost hlapnih kislin pri vinih, starejših od enega leta: 16,67 meq/l do 10 vol. %, kar se poviša za 1 meq/l za vsak odstotek deleža alkohola nad 10 vol. %.

Ta vina lahko presegajo omejitve iz točke 1 Priloge I C Uredbe Komisije (ES) št. 606/2009, če izpolnjujejo merila iz oddelka 3 te priloge.

Analitski parametri, ki v tem dokumentu niso določeni, so v skladu z veljavnimi predpisi.

Splošne analitske lastnosti

Največji delež skupnega alkohola (v vol. %) Najmanjši delež dejanskega alkohola (v vol. %) 12 Najnižja vsebnost skupnih kislin 4 grame na liter, izraženih kot vinska kislina Najvišja vsebnost hlapnih kislin (v miliekvivalentih na liter) 13,33 Najvišja vsebnost skupnega žveplovega dioksida (v miligramih na liter) 160

Vina rosé:

Vina rosé so bistra in sijočega videza, njihova barva pa sega od bledo rožnate do jagodno rožnate ali malinove. Običajno imajo note rdečega in/ali črnega jagodičja s srednjo strukturo v ustih. Če so starana v sodih, so njihovi toni lahko bolj pomarančni, sadni pookus je manj intenziven, v ozadju pa se pojavijo vtisi po lesu.

Najvišja vsebnost hlapnih kislin pri vinih, starejših od enega leta: 16,67 meq/l do 10 vol. %, kar se poviša za 1 meq/l za vsak odstotek deleža alkohola nad 10 vol. %.

Ta vina lahko presegajo omejitve iz točke 1 Priloge I C Uredbe Komisije (ES) št. 606/2009, če izpolnjujejo merila iz oddelka 3 te priloge.

Analitski parametri, ki v tem dokumentu niso določeni, so v skladu z veljavnimi predpisi.

Splošne analitske lastnosti

Največji delež skupnega alkohola (v vol. %) Najmanjši delež dejanskega alkohola (v vol. %) 12 Najnižja vsebnost skupnih kislin 4,5 grame na liter, izraženih kot vinska kislina Najvišja vsebnost hlapnih kislin (v miliekvivalentih na liter) 13,33 Najvišja vsebnost skupnega žveplovega dioksida (v miligramih na liter) 160

Rdeča vina:

Rdeča vina so bistra s češnjevo rdečimi toni in vijoličnim nadihom. Zaznamujejo jih note rdečega in/ali črnega jagodičja, kisline in uravnotežena struktura, kar jim daje prefinjenost in elegantnost. Če so starana v sodih, ohranijo svoj sadni razpon in pridih po lesu, postanejo mehkejša in pridobijo dolgotrajnejši pookus z opečnato rdečimi toni.

Najvišja vsebnost hlapnih kislin pri vinih, starejših od enega leta: 16,67 meq/l do 10 vol. %, kar se poviša za 1 meq/l za vsak odstotek deleža alkohola nad 10 vol. %.

Ta vina lahko presegajo omejitve iz točke 1 Priloge I C Uredbe Komisije (ES) št. 606/2009, če izpolnjujejo merila iz oddelka 3 te priloge.

Analitski parametri, ki v tem dokumentu niso določeni, so v skladu z veljavnimi predpisi.

Splošne analitske lastnosti

Največji delež skupnega alkohola (v vol. %) Najmanjši delež dejanskega alkohola (v vol. %) 13 Najnižja vsebnost skupnih kislin 4,5 grame na liter, izraženih kot vinska kislina Najvišja vsebnost hlapnih kislin (v miliekvivalentih na liter) 13,33 Najvišja vsebnost skupnega žveplovega dioksida (v miligramih na liter) 150

5. Enološki postopki

(a) Osnovni enološki postopki

Postopki gojenja

— Sajenje, zapolnjevanje vrzeli, cepljenje na kraju samem in cepljenje s poševnim rezom se lahko izvajajo le z odobrenimi sortami.

— Pri novi zasaditvi se lahko uporabljata samo naslednji glavni sorti: garnacha tinta in albillo real.

Trte se lahko gojijo na naslednje načine:

— z uporabo tradicionalnega načina vzgoje v kotlasti obliki in njegovimi različicami,

— z vzgojo v obliki špalirja: vodeno gojenje in gojenje s podporo.

Posebni enološki postopek

Najmanjši delež potencialnega alkohola v grozdju: 12 vol. % (rdeče sorte) in 11 vol. % (bele sorte).

Uporabljajo se samo cisterne in posode, ki ne onesnažujejo vina in so dovoljene po veljavni zakonodaji.

Največji donos pri stiskanju: 70 l na 100 kg grozdja.

Pogoji staranja

— Pri vinih, označenih z izrazom „FERMENTADO EN BARRICA“ (vrenje v sodih), se hrastovi sodi uporabljajo tako za vrenje kot staranje z drožmi.

— Nadaljnje staranje se izvaja v hrastovih sodih.

— Obdobje staranja se računa od 1. novembra v letu trgatve.

Omejitev pri vinifikaciji

— Bela vina se proizvajajo samo iz sorte albillo real.

— Vina rosé in rdeča vina se proizvajajo iz najmanj 95 % sorte garnacha tinta.

Uporaba visokohitrostnih centrifug in kontinuiranih stiskalnic je prepovedana za pridobivanje mošta.

(b) Največji donosi

6 000 kilogramov grozdja na hektar

42 hektolitrov na hektar

6. Razmejeno območje

Vse naslednje občine so v provinci Avila:

La Adrada, El Barraco, Burgohondo, Casavieja, Casillas, Cebreros, Cuevas del Valle, Fresnedilla, Gavilanes, Herradón de Pinares, Higuera de las Dueñas, El Hoyo de Pinares, Lanzahíta, Mijares, Mombeltrán, Navahondilla, Navalmoral, Navaluenga, Navarredondilla, Navarrevisca, Navatalgordo, Pedro Bernardo, Piedralaves, San Bartolomé de Pinares, San Esteban del Valle, San Juan de la Nava, San Juan del Molinillo, Santa Cruz de Pinares, Santa Cruz del Valle, Santa María del Tiétar, Serranillos, Sotillo de la Adrada, El Tiemblo, Villanueva de Ávila in Villarejo del Valle.

7. Glavne sorte vinske trte

ALBILLO REAL

GARNACHA TINTA – GIRONET

8. Opis povezave

Naravni in človeški dejavniki

Naravni dejavniki

Območje, ki ga je treba zaščititi, se nahaja v srednjeiberskem sistemu gorskih verig med povodji rek Alberche in Tiétar, ki sta pritoka reke Tagus. Povodji ločuje vzhodni del gorske verige Sierra de Gredos. Tla so pretežno granitna.

V povodju reke Alberche je teren razgiban, a brez ostrih elementov. Prepreden je s strmimi pobočji na znatnih višinah. Vinogradi v glavnem ležijo na pobočjih levega brega doline, ki so obrnjena proti jugu. Nadmorska višina je med 800 in 1 000 m, nekatere parcele pa so lahko nad 1 000 m. Povodje reke Tiétar leži nižje, vendar se nenadoma dvigne blizu vira.

Tla so ilovnata, peščena in rahlo kisla na granitni podlagi ter revna z organskimi snovmi. Skrilasto območje z ilovnato-glineno-peščenimi tlemi obstaja, a je manjše. Po FAO so tla na območju pretežno pokarbonatna. Distrična in huminska tla sestavljajo večino tal v vinogradih.

Podnebje je sredozemsko s celinskim vplivom. Zime so relativno kratke in niso zelo mrzle. Poletja so dolga, vroča in suha. Povprečna letna temperatura na območju, kjer ležijo vinogradi (Sierra de Gredos ima gorsko podnebje), je med 12 in 15 °C, količina padavin pa se giblje med 400 in 800 mm na leto. V letu je brez ledu 215 dni. Na splošno se lahko reče, da je podnebje toplejše in bolj deževno kot na drugih območjih v regiji z zaščitenimi geografskimi oznakami reke Douro.

Človeški dejavniki

Ljudje že stoletja za gojenje vinske trte izbirajo najboljšo zemljo, ki je najprimernejša in ima južno do jugovzhodno lego. Poudariti je treba, da nekatere parcele ležijo visoko nad morsko gladino (nad 1 000 metri).

Garnacha tinta in albillo real sta glavni sorti za pridelavo tega vina. Skozi zgodovino se redno pojavljajo omembe, kako sta ti sorti prilagojeni območju. Čeprav rasteta tudi na drugih območjih, se v zaščitenih vinih zaradi lastnosti tal in podnebja razvijejo posebne značilnosti.

Trte v vinogradih na razmejenem območju so zelo stare. 94 % trt je starejših od 50 let in 37 % je starejših od 80 let. To pomeni visokokakovostno proizvodnjo malega obsega.

Na območju so trte posajene na redko, na splošno več kot 2,5 x 2,5 m. Gostota sajenja je tako 1 600 trsov na hektar, kar je primerno za majhno količino nerednih padavin ter tla, revna z organskimi snovmi.

Značilnosti proizvoda

Vina na razmejenem območju se ločijo na bela vina, vina rosé, rdeča vina, mlada vina in starana vina. Vsa imajo naslednje značilnosti specifičnega okolja (terroir):

— velik delež alkohola,

— visoko in uravnoteženo vsebnost vinske kisline,

— precejšnja obstojnost (dober potencial za staranje imajo zlasti rdeča vina),

— so uravnotežena in nežna v ustih ter zelo živahna.

Vzročna zveza

Vina z razmejenega območja so posebna predvsem zaradi geografskega okolja: kot je bilo navedeno zgoraj, območje obmejujejo gorski verigi in reki, ki spadata v povodje reke Tagus. Vinogradi v glavnem ležijo na pobočjih levih bregov dolin, ki so obrnjena proti jugu. Posledično značilnosti tal, geologije in podnebja skupaj tvorijo izjemno in edinstveno območje za gojenje trte. Poleg tega človeško znanje in izkušnje pri izbiranju najprimernejših sort in najustreznejših načinov gojenja omogočata pridelavo specifičnega in edinstvenega proizvoda. V nadaljevanju so povzeti glavni dejavniki, ki potrjujejo to povezavo.

— Peščeno-ilovnata struktura tal na granitni podlagi daje vinom prefinjenost in s tem nežnost v ustih.

— Mikroklima na območju, ki ga je treba zaščititi, je v nasprotju z okoliškimi območji bolj raznolika kot v Kastilji in Leonu ter hladnejša kot na območjih južno in vzhodno, z močnimi posebnimi značilnostmi. Odsotnost padavin poleti in na začetku jeseni pa zagotavlja zdrave in visokokakovostne trgatve.

— Vinogradi ležijo na visoki nadmorski višini, nekateri celo nad tisoč metri. Zato ima grozdje zelo dobre kisline, ki vinu dajejo svežino in živahnost.

— Njegovo posebnost dokazuje tudi trsni izbor. Vinogradniki se že stoletja odločajo za sorti, najbolj primerni za to območje: garnacha tinta in albillo real, ki sta osnova za vina ter jim dajeta posebne značilnosti. Iz sorte garnacha tinta se pridelujejo vina z velikim deležem alkohola, ki pa so zaradi nadmorske višine in podnebja sveža v ustih. Albillo real je specifičen za to območje in se razlikuje od sorte albillo mayor, ki je značilen za druga območja v Kastilji in Leonu; iz njega se pridelujejo kompleksna in živahna vina z močnim okusom, ki so zelo primerna za staranje v sodih.

— Tradicionalna gostota sajenja skupaj z majhno količino padavin in tlemi, revnimi z organskimi snovmi, pomeni zelo majhen donos grozdja. To je eden izmed dejavnikov za visoko kakovost grozdja tako z vidika pridelave kot vsebnosti polifenolov. Njihovi analitski parametri so uravnoteženi in dobro zorijo.

— Trte v vinogradih so zelo stare (94 % jih je starejših od 50 let in 37 % je starejših od 80 let). V povezavi z že omenjenimi značilnostmi to pomeni, da se vina dobro starajo.

Navedene okoliščine skupaj omogočijo grozdje, ki zelo dobro dozori, in proizvodnjo vin z velikim deležem alkohola (vsaj 12° za bela in rosé vina ter 13° za rdeča). Hkrati imajo vina veliko kislin (vsebnost skupnih kislin znaša vsaj 4,5 g/l, izraženih kot vinska kislina). Ta kombinacija velikega deleža alkohola in visoke vsebnosti kislin daje vinom Cebreros značilno uravnoteženost.

Vina na zaščitenem območjo se razlikujejo od okoliških vin, zlasti vin iz doline Duera, saj kažejo to značilno uravnoteženost med alkoholom in kislinami z značilno, a ne pretirano, strukturo, ki daje vinom zelo eleganten značaj.

9. Bistveni dodatni pogoji

Pravni okvir:

v nacionalni zakonodaji

Vrsta dodatnega pogoja:

pakiranje na razmejenem geografskem območju

Opis pogoja:

Postopek proizvodnje vina vključuje stekleničenje in staranje v steklenici, zato se lahko organoleptične lastnosti iz specifikacije zagotavijo le, če vsi postopki obdelave vina potekajo na razmejenem območju. Vina se zaokrožijo v steklenici in s tem se konča proizvodni postopek. Na tej stopnji vina pridobijo značilnosti iz oddelka 2 te specifikacije, še zlasti pa svoje organoleptične lastnosti. Prevoz neustekleničenega vina na veliko bi pomenil, da bi se vino prestavljalo brez tega končnega koraka, zaradi česar bi se poslabšala kakovost (oksidacija in drugi znaki sprememb itd.).

Stekleničenje vin je zato eno ključnih meril za zagotavljanje lastnosti, ki se razvijejo med proizvodnim postopkom, in kadar je to primerno, postopkom staranja. Zato se mora tudi stekleničenje izvajati v polnilnicah vinskih kleti na območju proizvodnje.

Pravni okvir:

v nacionalni zakonodaji

Vrsta dodatnega pogoja:

dodatne določbe o označevanju

Opis pogoja:

— Na etiketah se sme namesto izraza „ZAŠČITENA OZNAČBA POREKLA ‚CEBREROS‘“ uporabljati izraz „VINO DE CALIDAD DE CEBREROS“ (kakovostno vino Cebreros).

— Obvezno je navesti leto trgatve, letino ali enakovredno informacijo, tudi če vina niso bila starana.

— Izraza „FERMENTADO EN BARRICA“ ali „ROBLE“ (hrast) se smeta uporabljati, če vina izpolnjujejo pogoje iz veljavne zakonodaje.

— V serijah z dokazanim poreklom 100 % grozdja, iz katerega je bilo pridelano vino, v eni sami občini, se na nalepki lahko navede, da je bilo vino pridelano z grozdjem iz zadevne občine.

Povezava na specifikacijo proizvoda

http://www.itacyl.es/opencms_wf/opencms/informacion_al_ciudadano/calidad_alimentaria/7_vinicos/index.html